


[image: A green rectangular object with a diagonal line

Description automatically generated]
Y Rhaglen Brentisiaethau yng Nghymru 
Medr/2026/44: Atodiad F
Mae’r ddogfen hon hefyd ar gael yn Saesneg | 
This document is also available in English
www.medr.cymru
Y Broses Apelio 

Gweithdrefn Apelio Grant Prentisiaeth


1. Diben y Weithdrefn Apelio

1.1. Mae'r Weithdrefn Apelio yn elfen bwysig o fframwaith llywodraethu a sicrwydd ehangach y rhaglen. Mae'n cefnogi tryloywder, atebolrwydd a hyder wrth wneud penderfyniadau gan sicrhau bod pob ymgeisydd yn cael ei drin yn deg drwy gydol y broses asesu. 

1.2. Ni ddylid ystyried bodolaeth y broses apelio fel cam pellach yn yr asesiad nac fel cyfle i ymgeiswyr gael gwella, diwygio neu ychwanegu at eu cais gwreiddiol. Unig bwrpas y broses yw gwirio a ddilynwyd y broses asesu grantiau gyhoeddedig yn gywir, ac a yw unrhyw wall gweithdrefnol neu weinyddol, neu achos heb ei reoli o wrthdaro buddiannau, wedi effeithio'n sylweddol ar y canlyniad. 

1.3. Drwy holl weithrediad y Weithdrefn Apelio, bydd Medr yn ceisio sicrhau bod adolygiadau'n cael eu cynnal yn wrthrychol, yn gymesur ac yn annibynnol ar y gweithgarwch asesu gwreiddiol. 


2. Cwmpas y Weithdrefn Apelio

2.1. Mae'r weithdrefn hon yn berthnasol i benderfyniadau asesu sy'n deillio o Gam 1 (Cadarnhau bod Ymgeiswyr yn bodloni amodau cyllido Medr) a Cham 2 (Tystiolaeth o'r gallu i gyflwyno'r rhaglen brentisiaethau). 

2.2. Cam 1 yw'r porth i'r Grant Prentisiaeth ac mae'n ystyried a oes gan ymgeisydd y gallu sefydliadol, y trefniadau llywodraethu, y sefyllfa ariannol a'r gydymffurfiaeth â rheoliadau sy'n angenrheidiol i dderbyn cyllid cyhoeddus. Gall ymgeiswyr nad ydynt yn bodloni gofynion Cam 1 apelio os ydynt yn credu na chynhaliwyd y broses asesu yn unol â'r fethodoleg a gyhoeddwyd neu y gallai gwall gweinyddol perthnasol fod wedi effeithio ar y canlyniad. 

2.3. Mae Cam 2 yn canolbwyntio ar asesu'r gallu i gyflwyno a'r cyfraniad strategol. Mae'r cam hwn yn dibynnu ar farn broffesiynol, a gefnogir gan adolygiadau o gysondeb. Cyfyngir apeliadau i faterion gweithdrefnol. Ni chaiff ymgeiswyr apelio ar sail anghytundeb â'r dyfarniad asesu na'r sgoriau a ddyfarnwyd yn unig, a rhaid iddynt ddarparu tystiolaeth glir o wall gweithdrefnol, gwall gweinyddol neu achos o wrthdaro buddiannau a allai fod wedi effeithio ar y canlyniad i raddau sylweddol. 

2.4. Nid yw'r Weithdrefn Apelio yn cwmpasu lefelau dyraniadau cyllid. Mae penderfyniadau dyrannu yn cynnwys ystyriaethau ehangach, gan gynnwys y gyllideb sydd ar gael a ffactorau strategol ehangach fel cwmpas ac amrywiaeth ranbarthol, blaenoriaethau sector, dwysedd y boblogaeth a'r galw ymhlith dysgwyr, fforddiadwyedd a dyluniad cyffredinol y rhaglen. Mae cwblhau Cam 2 yn llwyddiannus yn sefydlu cymhwystra i gael eich ystyried ar gyfer dyraniad, o fewn cyfyngiadau'r gyllideb, ond nid yw'n creu hawl awtomatig i dderbyn dyraniad penodol nac unrhyw ddyraniad o fewn y lefelau isafswm ac uchaf a amlinellir yng Nghanllaw Grant y Rhaglen Brentisiaethau Gan hynny, mae penderfyniadau dyrannu y tu hwnt i gwmpas y weithdrefn apelio hon. 


3. Y Sail ar gyfer Apêl

3.1. Gall ymgeiswyr apelio os ydynt yn credu’n rhesymol y gallai gwall gweithdrefnol, gwall gweinyddol neu achos o wrthdaro buddiannau fod wedi effeithio ar ganlyniad eu hasesiad i raddau sylweddol.

3.2. Gall gwall gweithdrefnol godi lle na chymhwyswyd y fethodoleg asesu grantiau gyhoeddedig yn gywir, lle nad yw tystiolaeth berthnasol a gyflwynwyd fel rhan o'r cais gwreiddiol wedi'i hystyried yn llawn, neu lle nad yw agwedd ar y broses wedi'i chynnal fel y'i cyhoeddwyd.

3.3. Gall gwall gweinyddol gynnwys amgylchiadau fel cofnodi canlyniadau asesiadau yn anghywir, gwallau trawsgrifio, camgymeriadau cyfrifo neu lle bo gwybodaeth wedi'i phriodoli'n anghywir yn ystod y broses asesu.

3.4. Gall ymgeiswyr hefyd godi pryderon os ydynt o'r farn nad yw achos gwirioneddol, posibl neu ganfyddedig o wrthdaro buddiannau wedi'i ddatgan na'i reoli'n briodol ac y gallai fod wedi cael effaith sylweddol ar ganlyniad yr asesiad.

3.5. Rhaid nodi'n glir ar ba sail y cyflwynir yr apêl, ac egluro pam mae'r ymgeisydd yn tybio y gallai'r mater a godwyd fod wedi effeithio ar y penderfyniad a wnaed.


4. Materion nad ydynt yn sail ar gyfer apêl

4.1. Ni fwriedir defnyddio'r Weithdrefn Apelio fel proses ailasesu. Yn unol â hynny, ni chaiff apeliadau eu derbyn fel arfer os mai unig bryder yr ymgeisydd yw anghytundeb â barn broffesiynol, sgoriau neu'r modd y cafodd y dystiolaeth a ddarparwyd ei dehongli.

4.2. Ni chaiff ymgeiswyr ddefnyddio'r Weithdrefn Apelio i gyflwyno gwybodaeth newydd, cyflwyno ymatebion diwygiedig, darparu tystiolaeth ychwanegol gyda'r bwriad o gryfhau'r cais gwreiddiol, na cheisio ailystyriaeth o'r cais gwreiddiol.

4.3. Yn yr un modd, mae anfodlonrwydd â lefel y cyllid a ddyfarnwyd, y blaenoriaethau strategol a gymhwyswyd wrth ddyrannu, neu ganlyniad penderfyniadau dyrannu y tu hwnt i gwmpas y broses apelio.

4.4. Mae'r cyfyngiadau hyn yn angenrheidiol i sicrhau tegwch i bob ymgeisydd a chynnal uniondeb y broses asesu.


5. Cyflwyno Apêl

5.1. Rhaid i ymgeiswyr sy'n dymuno cyflwyno apêl wneud hynny drwy lenwi'r ffurflen gais sydd wedi'i chynnwys yn y ddogfen hon o fewn deg diwrnod gwaith ar ôl derbyn hysbysiad ffurfiol o ganlyniad yr asesiad perthnasol. Llenwch y Ffurflen Apelio a'i dychwelyd i CaisGrantPrentisiaeth@medr.cymru. 

5.2. Dylai’r apêl a gyflwynir nodi’n glir y penderfyniad sy’n cael ei herio, y sail ar gyfer yr apêl a’r rhesymau pam mae’r ymgeisydd yn credu y gallai gwall perthnasol fod wedi digwydd.

5.3. Dylai ymgeiswyr ddarparu digon o wybodaeth fel bo modd cynnal ymchwiliad effeithiol i'r mater. Fodd bynnag, ni chaniateir cyflwyno tystiolaeth newydd.

5.4. Ar ôl derbyn apêl, bydd Medr yn cydnabod y cyflwyniad ac yn cynnal adolygiad cychwynnol i benderfynu a yw'r apêl oddi mewn i gwmpas y weithdrefn hon.


6. Adolygu a Phenderfynu ynghylch Apeliadau

6.1. Pan dderbynnir apêl i'w hadolygu, bydd Medr yn penodi adolygydd annibynnol priodol (a all gael ei benodi'n allanol neu o fewn Medr ei hun) neu banel adolygu nad oedd ei aelodau'n rhan o'r asesiad, y cymedroli na'r broses benderfynu wreiddiol.

6.2. Bydd yr adolygiad yn canolbwyntio ar y materion a godwyd yn yr apêl, y dystiolaeth a oedd ar gael ar yr adeg y gwnaed y penderfyniad gwreiddiol, y cofnodion asesu a chymedroli ac unrhyw ddogfennau eraill sy'n berthnasol i'r mater a godir.

6.3. Nid pwrpas yr adolygiad yw defnyddio barn yr adolygydd i ddisodli'r farn broffesiynol a arferwyd gan yr aseswyr. Yn hytrach, y bwriad yw penderfynu a gymhwyswyd y fethodoleg a gyhoeddwyd yn gywir ac a gafodd unrhyw wall gweithdrefnol neu weinyddol a nodwyd effaith sylweddol ar y canlyniad.

6.4. Ar ôl cwblhau'r adolygiad, bydd yr adolygwr neu'r panel yn penderfynu a ddylid cadarnhau, diwygio neu gyfeirio'r penderfyniad gwreiddiol i'w ailystyried. Lle ystyrir bod angen ailystyried, bydd y broses honno fel arfer yn cael ei chynnal gan unigolion nad oeddent â rhan yn yr asesiad gwreiddiol. 


7. Canlyniad Apêl

7.1. Bydd canlyniad yr apêl yn cael ei rannu â'r ymgeisydd mewn ysgrifen ynghyd ag esboniad o'r broses apelio a ddilynwyd a'r penderfyniad a wnaed. Os na chaiff yr apêl ei chadarnhau, bydd Medr yn egluro pam y daeth yr adolygwr i'r casgliad bod y penderfyniad a wnaed yn wreiddiol yn briodol, ac yn unol â'r broses a gyhoeddwyd.

7.2. Os bydd yr apêl yn cael ei chadarnhau, bydd Medr yn egluro natur y gwall a nodwyd a'r camau unioni i'w cymryd. Yn dibynnu ar yr amgylchiadau, gall hyn gynnwys diwygio'r penderfyniad gwreiddiol, ailystyried elfennau penodol o'r cais neu gamau unioni priodol eraill.

7.3. Y penderfyniad a gyrhaeddir drwy'r Weithdrefn Apelio yw'r cam olaf yn nhrefniadau adolygu mewnol Medr.


8. Effaith ar Linellau Amser Rhaglenni 

8.1. Gweithredir y Rhaglen o fewn amserlenni asesu, dyrannu a gweithredu sydd wedi'u diffinio. Er y bydd Medr yn ymdrechu i ddatrys apeliadau yn brydlon, nid yw cyflwyno apêl yn awtomatig yn atal gweithrediad y rhaglen ehangach.

8.2. Gall gweithgareddau asesu, cymedroli, dyrannu a gweithredu barhau tra bo apeliadau'n cael eu hystyried. Pan gaiff apêl ei chadarnhau a bod y canlyniad yn effeithio'n sylweddol ar gynnydd ymgeisydd drwy'r rhaglen brentisiaethau, bydd Medr yn pennu adferiad priodol sy'n sicrhau tegwch â phob ymgeisydd ac yn diogelu hygrededd yr holl broses. 

8.3. Nod y dull hwn yw taro cydbwysedd rhwng buddiannau dilys ymgeiswyr unigol a'r angen i sicrhau parhad a sicrwydd ar draws y Rhaglen Brentisiaethau ehangach 


9. Cadw Cofnodion a Thryloywder

9.1. Bydd Medr yn cadw a chofnodi pob apêl, pob gweithgaredd adolygu a chanlyniad yn rhan o drywydd archwilio'r rhaglen. 

9.2. Bydd y cofnodion hyn yn cefnogi atebolrwydd, yn hwyluso gweithgarwch sicrwydd yn y dyfodol ac yn cyfrannu at welliant parhaus trefniadau llywodraethu'r rhaglen ac yn llywio gwerthusiadau o'r Rhaglen.

9.3. Drwy gynnal y weithdrefn hon, mae Medr yn ceisio cynnal hyder yn nhegwch, tryloywder ac uniondeb y Rhaglen Brentisiaethau gan sicrhau proses briodol a bod mesurau diogelwch priodol yn parhau i fod ar gael i ymgeiswyr os bydd pryderon yn codi.



Grant Prentisiaeth Medr


Ffurflen Cyflwyno Apêl

Dylai ymgeiswyr ddefnyddio'r ffurflen hon os ydynt yn apelio yn erbyn canlyniad asesiad, yn unol â'r Weithdrefn Apelio Grant Prentisiaeth (Atodiad F). 

Dylech ddarllen y Nodiadau Canllaw ar y dudalen olaf cyn llenwi'r ffurflen hon. Rhaid cyflwyno apêl i Medr mewn ysgrifen cyn pen deg diwrnod ar ôl derbyn hysbysiad ffurfiol o ganlyniad yr asesiad perthnasol, i CaisGrantPrentisiaeth@medr.cymru. 

Rhaid i unrhyw apêl gael ei chymeradwyo ar lefel Uwch o fewn y sefydliad.

	Pwysig
Nid cam pellach o'r asesiad yw'r Weithdrefn Apelio. Ei phwrpas yw cadarnhau bod y broses gyhoeddedig ar gyfer asesu grantiau wedi cael ei chymhwyso'n gywir. Ni chaniateir defnyddio apeliadau i gyflwyno gwybodaeth newydd, cyflwyno ymatebion diwygiedig, na herio barn asesu broffesiynol dim ond oherwydd bod yr ymgeisydd yn anghytuno â'r canlyniad neu'r sgoriau a ddyfarnwyd.




	Adran 1 Manylion yr ymgeisydd

	Enw'r sefydliad
	

	Enw masnachu (os yw'n wahanol)
	

	Cyfeirnod y cais
	

	Enw cyswllt
	

	Swydd / Rôl
	

	Cyfeiriad e-bost
	

	Rhif ffôn
	

	Dyddiad cyflwyno
	




	Adran 2 Y Cam Asesu sy'n Destun Apêl

Nodwch y cam asesu y mae'r apêl hon yn ei drafod. Mae penderfyniadau Dyrannu Grantiau y tu hwnt i gwmpas y Weithdrefn Apelio

	Cam 1 – Cadarnhad bod Ymgeiswyr yn bodloni amodau cyllido Medr
	

	Cam 2 – Tystiolaeth o’r gallu i gyflwyno’r rhaglen brentisiaethau
	




	Adran 3 Canlyniad yr Asesiad

	Dyddiad derbyn y canlyniad
	

	Maes Asesu / Maen Prawf
	

	Canlyniad sy'n cael ei apelio
	




	Adran 4 Y Sail ar gyfer Apelio

Nodwch y sail/seiliau dros gyflwyno'r apêl hon. Rhaid ichi gredu’n rhesymol fod gwall perthnasol wedi effeithio ar ganlyniad eich asesiad. Nid yw anghytuno â dyfarniad yr asesydd yn sail dros apelio.

	Gwall Gweithdrefnol 
Methodoleg gyhoeddedig heb ei chymhwyso'n gywir; tystiolaeth orfodol heb ei hystyried
	

	Gwall Gweinyddol 
Gwallau cofnodi, trawsgrifio, cyfrifo neu briodoli anghywir
	

	Gwrthdaro Buddiannau 
Achos gwirioneddol, posibl neu ganfyddedig o wrthdaro sydd heb ei reoli'n briodol.
	



	Adran 5 Datganiad yr Apêl

Eglurwch yn glir: (a) y penderfyniad sy'n cael ei herio; (b) y sail/seiliau ar gyfer yr apêl; (c) pam yr ydych yn credu bod gwall gweithdrefnol, gwall gweinyddol neu wrthdaro buddiannau perthnasol wedi digwydd; ac (ch) sut mae hyn, yn eich tyb chi, wedi cael effaith sylweddol ar y canlyniad a gafwyd. Rhowch ddigon o wybodaeth fel bo modd cynnal ymchwiliad effeithiol i'r apêl. Sylwch na fyddwch yn caniatáu tystiolaeth newydd y bwriedir iddi gryfhau'r cais gwreiddiol.

	
























	Adran 6 Tystiolaeth i Gefnogi eich Apêl

Bydd yr adolygiad yn ystyried y dystiolaeth a oedd ar gael ar yr adeg y gwnaed y penderfyniad gwreiddiol, ynghyd â chofnodion asesu a chymedroli. Ni fydd tystiolaeth newydd fel arfer yn cael ei derbyn. Rhestrwch gyfeiriadau at dystiolaeth a gyflwynwyd eisoes gyda'ch cais gwreiddiol sy'n berthnasol i'r apêl hon (e.e. teitlau dogfennau, cyfeiriadau at adrannau neu gwestiynau).


	


















	Adran 7 Datganiad

Yr wyf yn cadarnhau bod yr wybodaeth a ddarparwyd yn yr apêl hon yn fanwl gywir ac yn gyflawn hyd eithaf fy ngwybodaeth, bod gennyf awdurdod i gyflwyno'r apêl hon ar ran y sefydliad a enwir yn Adran 1, a bod yr apêl hon wedi'i chyflwyno cyn pen deg diwrnod gwaith ar ôl derbyn yr hysbysiad ffurfiol o'r canlyniad. Yr wyf yn deall nad yw'r Weithdrefn Apelio yn caniatáu cyflwyno tystiolaeth newydd ac mai canlyniad yr apêl fydd y cam olaf yn nhrefniadau adolygu mewnol Medr.


	Llofnod
	


	Enw (printiwch)
	


	Swydd
	



	Dyddiad
	



Anfonwch y Ffurflen Cyflwyno Apêl i CaisGrantPrentisiaeth@medr.cymru cyn pen deg diwrnod gwaith ar ôl derbyn yr hysbysiad ffurfiol o'r canlyniad. 

	At ddefnydd swyddfa yn unig - I'w chwblhau gan Medr

	Cyfeirnod yr Apêl
	

	Dyddiad Pan Ddaeth yr Apêl i Law
	

	Dilysu (o fewn y cwmpas? ar amser?)
	

	Adolygydd Annibynnol / Panel
	

	Canlyniad (Wedi'i Chadarnhau / Heb ei Chadarnhau)
	

	Penderfyniad a Sail Resymegol
	

	Camau Unioni (os yw'r apêl wedi'i cadarnhau)
	

	Awdurdodi (enw a rôl)
	

	Dyddiad Awdurdodi
	

	Dyddiad Rhannu'r Canlyniad
	





Nodiadau canllaw - i'w darllen cyn llenwi'r ffurflen hon

Beth yw pwrpas y ffurflen hon?
Mae'r ffurflen hon yn caniatáu ichi ofyn i Medr adolygu canlyniad asesiad o dan y Rhaglen Brentisiaeth. Cais am adolygiad yw'r apêl, er mwyn canfod a ddilynwyd y prosesau cyhoeddedig yn gywir. Nid ailasesiad o'ch cais mohono, ac nid cyfle i wella, diwygio nac ychwanegu at eich cyflwyniad gwreiddiol.

Beth yw'r graddfeydd amser?
Rhaid ichi gyflwyno eich apêl mewn ysgrifen cyn pen deg diwrnod gwaith ar ôl derbyn hysbysiad ffurfiol o ganlyniad yr asesiad. Bydd Medr yn cydnabod ei fod wedi derbyn yr apêl, ac yn cynnal adolygiad cychwynnol i gadarnhau a yw'r apêl o fewn y cwmpas. Nid yw cyflwyno apêl yn oedi'r rhaglen ehangach: gall gweithgarwch asesu, cymedroli, dyrannu a gweithredu barhau tra bo'ch apêl yn cael ei hystyried.

Beth allwch chi apelio yn ei erbyn?
Gallwch apelio yn erbyn canlyniad asesu Cam 1 (Cadarnhad bod Ymgeiswyr yn bodloni amodau cyllido Medr) neu Gam 2 ( Tystiolaeth o'r gallu i gyflwyno Rhaglen Brentisiaethau) os ydych yn credu'n rhesymol bod y canlynol wedi effeithio ar y canlyniad: gwall gweithdrefnol neu weithdrefnol perthnasol, neu achos o wrthdaro buddiannau. Gall hyn gynnwys, er enghraifft, sefyllfa lle na chymhwyswyd y fethodoleg gyhoeddedig yn gywir, lle na ystyriwyd tystiolaeth berthnasol a gyflwynwyd gyda'r cais gwreiddiol, lle cofnodwyd canlyniadau asesiadau yn anghywir, neu lle na chafodd achos o wrthdaro buddiannau ei reoli'n briodol, ac y gallai fod wedi dylanwadu ar y canlyniad i raddau sylweddol.

Yr hyn na allwch apelio yn ei erbyn
Ni dderbynnir apeliadau mewn sefyllfa lle mae'r ymgeisydd yn anghytuno â barn broffesiynol, sgoriau neu'r modd y dehonglwyd y dystiolaeth yn unig. Ni all yr ymgeisydd ddefnyddio'r ffurflen hon i gyflwyno gwybodaeth newydd, ymatebion diwygiedig, tystiolaeth ychwanegol, nac i godi materion nad oeddent yn rhan o'r cais gwreiddiol. 

Mae penderfyniadau dyrannu grantiau, gan gynnwys lefel y cyllid a ddyfernir a'r blaenoriaethau strategol a gymhwysir wrth ddyrannu, y tu hwnt i gwmpas y weithdrefn apelio hon.

Beth fydd yn digwydd nesaf?
Os yw eich apêl o fewn cwmpas y weithdrefn apelio, bydd Medr yn penodi adolygydd annibynnol priodol (a all gael ei benodi'n allanol neu o fewn Medr ei hun) neu banel adolygu nad oedd ei aelodau'n rhan o'r asesiad, y cymedroli na'r broses benderfynu wreiddiol. Bydd yr adolygiad yn ystyried y dystiolaeth a oedd ar gael ar yr adeg y gwnaed y penderfyniad gwreiddiol, ynghyd â chofnodion asesu a chymedroli. Bydd yr adolygydd yn penderfynu a ddylid cadarnhau, diwygio neu gyfeirio’r penderfyniad gwreiddiol i’w ailystyried; fel arfer, bydd unrhyw broses ailystyried yn cael ei chynnal gan bobl nad oeddent yn rhan o'r asesiad gwreiddiol.

Byddwch yn derbyn canlyniad yr apêl mewn ysgrifen, ynghyd ag esboniad o’r penderfyniad a wnaed. Os bydd yr apêl yn cael ei chadarnhau, bydd Medr yn egluro'r gwall a nodwyd a'r camau unioni sydd i'w cymryd. Penderfyniad yr apêl yw'r cam olaf yn nhrefniadau adolygu mewnol Medr. Caiff pob apêl a chanlyniad eu cofnodi a'u cadw fel rhan o drywydd archwilio'r rhaglen.

Llenwi a chyflwyno'r ffurflen hon
Llenwch bob adran, gan roi tic yn y bocsys perthnasol yn Adrannau 2 a 4. Cadwch at ffeithiau yn natganiad yr apêl, gan ganolbwyntio ar y sail/seiliau rydych chi wedi'u dewis, ac egluro pam rydych chi'n credu y gallai'r mater fod wedi effeithio ar y penderfyniad a wnaed. Peidiwch ag atodi tystiolaeth newydd. 

Anfonwch y Ffurflen Cyflwyno Apêl i flwch post Medr CaisGrantPrentisiaeth@medr.cymru cyn pen deg diwrnod gwaith ar ôl ei derbyn.

